32004R1386
L 255/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1386/2004 AL CONSILIULUI
din 26 iulie 2004
de modificare a Deciziei 2002/602/CECO a Comisiei privind administrarea anumitor restricții la importul anumitor produse siderurgice din Federația Rusă
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Acordul de parteneriat și cooperare care a instituit un parteneriat între Comunitățile Europene și statele lor membre, pe de o parte, și Federația Rusă, pe de altă parte (1), a intrat în vigoare la 1 decembrie 1997.
(2)
În temeiul articolului 21 din Acordul de parteneriat și cooperare, comerțul cu produse ale Comunității Europene a Cărbunelui și Oțelului (denumită în continuare „CECO”) este reglementat de dispozițiile din titlul III al acordului menționat, cu excepția articolului 15, și de dispozițiile unui acord privind aranjamentele cantitative referitoare la comerțul cu produse „oțel CECO”.
(3)
La 9 iulie 2002, CECO și Guvernul Federației Ruse au încheiat un astfel de acord, privind comerțul cu anumite produse siderurgice (2) (denumit în continuare „acord”), aprobat în numele CECO prin Decizia 2002/603/CECO a Comisiei (3).
(4)
Tratatul CECO a expirat la 23 iulie 2002, iar Comunitatea Europeană a preluat toate drepturile și obligațiile asumate de CECO.
(5)
Părțile au convenit, în temeiul articolului 10 alineatul (2) din acord, să continue acordul și să mențină toate drepturile și obligațiile părților ce decurg din acest acord la expirarea tratatului.
(6)
Părțile au procedat la consultările prevăzute la articolul 2 alineatul (4) din acord și au convenit să mărească limitele cantitative stabilite în anexa II la acord pentru a se lua în considerare extinderea Uniunii Europene. Pe lângă aceasta, părțile au convenit, de asemenea, să mărească limitele cantitative stabilite în ceea ce privește declarația nr. 1 din Acordul privind stabilirea de către operatorii ruși a centrelor de servicii în Uniunea Europeană. Aceste creșteri fac obiectul unui nou acord intrat în vigoare la data semnării sale (4).
(7)
De asemenea, Guvernul Federației Ruse a solicitat, în conformitate cu articolul 3 alineatul (3) din acordul în vigoare, reportul, în limitele autorizate pentru fiecare grupă de produse, al anumitor cantități neutilizate în cursul anului 2003.
(8)
Decizia 2002/602/CECO a Comisiei (5) trebuie modificată în consecință,
ADOPTĂ PREZENTUL REGULAMENT:
Articolul 1
În anexa IV la Decizia 2002/602/CECO, limitele cantitative stabilite pentru anul 2004 se înlocuiesc cu limitele prevăzute în anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iulie 2004.